На основу члана 56 ст. Закона о локалној самоуправи („Службени гласник РС“ број 129/2007, 83/2014 – др. закон, 101/2016 – др. Закон, 47/2018 и 111/2021-др. закон), члана 56. ст. 3, 95. ст. 1, 100 и 102. Закона о запосленима у аутономним покрајинама и јединицама локалне самоуправе (''Сл. гласник РС'' бр. 21/2016, 113/2017, 113/2017-др. Закон и 95/2018), Уредбе о спровођењу интерног и јавног конкурса за попуњавање радних места у аутономним покраинама и јединицама локалне самоуправе („Сл. Гласник РС“ бр. 107/2023), члана 71. Статута општине Житорађа (Службени лист града Ниша број 27/19, 37/22 и 125/22) и члана 32. Пословника о раду Општинског већа општине Житорађа (''Службени лист града Ниша'' бр. 75/20), Општинско веће општине Житорађа, на телефонској седници одржаној дана 27.02.2024. године оглашава,

**ЈАВНИ КОНКУРС**

**ЗА ПОПУЊАВАЊЕ ПОЛОЖАЈА**

**НАЧЕЛНИКА ОПШТИНСКЕ УПРАВЕ ОПШТИНЕ ЖИТОРАЂА**

**I Орган у коме се радно место попуњава:**

Општинска управа општине Житорађа у Житорађи, улица Топлички хероји број 53.

**II Радно место које се попуњава:**

**1.Начелник општинске управе општине Житорађа**, звање службеник на положају I група, 1 (један) извршилац.

 **Опис послова радног места:**

Начелник општинске управе руководи и координира радом општинске управе, планира, усмерава и надзире рад општинске управе, усклађује рад организационих јединица општинске управе и обезбеђује њено функционисање као јединственог органа, остварује сарадњу организационих јединица у оквиру општинске управе, обавља и друге послове у складу са Законом, Статутом општине, одлукама Скупштине општине, Општинског већа и председника општине.

 **Услови за рад на радном месту:**

Стечено високо образовање из научне области правне науке на основним академским студијама у обиму од најмање 240 ЕСПБ, мастер академским студијама, мастер струкових студијама, специјалистичким академским студијама, специјалистичким струковних студијама, односно на основним студијама у трајању од најмање 4 године или специјалистичким студијама на факултету, положен државни стручни испит, најмање 5 година радног искуства у струци, познавање рада на рачунару (MS Office пакет и интернет).

**Стручне оспособљености, знање и вештине које се проверавају у изборном поступку:**

Познавање Закона о локалној самоуправи, Закона о запосленима у аутономној покрајни и јединицама локалне самоуправе, Уредбе о спровођењу интерног и јавног конкурса за попуњавање радних места у Аутономним покраинама и јединицама локалне самоуправе, Уредбе о критеријумима за разврставање радних места и мерилима за опис радних места службеника у аутономним покрајнама и јединицама локалне самоуправе, Уредбе о критеријумима за разврставање радних места и мерилима за опис радних места намештеника у аутономним покрајнама и јединицама локалне самоуправе – усмена провера; познавање рада на рачунару - провера практичним радом на рачунару (MS Office пакет и интернет).

**III Место рада:**

Житорађа, улица Топлички хероји број 53.

**IV Адреса на коју се подносе пријаве:**

Општинско веће општине Житорађа – преко писарнице општинске управе општине Житорађа, улица Топлички хероји број 53, 18412 Житорађа, са назнаком „За јавни конкурс – НЕ ОТВАРАТИ“.

**V Лице задужено за давање обавештења о конкурсу:**

Зоран Сталевић, телефон 027/8362-550, локал 121.

**VI Услови за рад на радном месту:**

Држављанство Републике Србије, да је учесник конкурса пунолетан, да има прописано образовање, да испуњава остале услове одређене Законом, другим прописом и актом о систематизацији радних места, да учеснику конкурса раније није престајао радни однос у државном органу, органу аутономне покрајне или јединице локалне самоуправе због теже повреде дужности из радног односа, да има општу здравствену способност, да није правноснажно осуђиван на казну затвора од најмање 6 месеци, да детаљно познаје принципе, методе рада и најбоље примере из праксе у правној области која се стиче радним искуством у струци од најмање 5 година као и вештина да се стечена знања примене.

**VII Рок за подношење пријава:**

Рок за подношење пријава је 15 дана и почиње да тече наредног дана од дана објављивања – оглашавања обавештења о јавном конкурсу општинске управе општине Житорађа у дневним новинама које се дистрибуирају за целу територију Републике Србије Информер (објављен 29.02.2024.), у којима се објављује обавештење о јавном конкурсу и адреса интернет презентације на којој је објављен оглас.

**VIII Докази који се прилажу уз пријаву на конкурс:**

Пријава са биографијом, контакт подацима и наводима о досадашњем радном искуству; уверење о држављансту, извод из матичне књиге рођених, оверена фотокопија дипломе којом се потврђује стручна спрема, доказ о положеном стручном испиту за рад у државним органима (лица са положеним правосудним испитом уместо уверења о положеном стручном испиту за рад у државним органима достављају оригинал или оверену фотокопију уверења о положеном правосудном испиту – за случај да се у условима тражи научна област праних наука, доказ о радном искуству у струци (потврде, решења и други акти из којих се види на којим пословима, са којом стручном спремом и у ком периоду је стечено радно искуство), да кандидат који је радио у државном органу, односно органу аутономне покрајине или јединице локалне самоуправе достави исправе којима се доказује да кандидату раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа, уверење да није правноснажно осуђиван на безусловну казну затвора од најмање 6 месеци (не старије од 6 месеци).

Сви докази прилажу се у оригиналу или фотокопији овереној код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама, као поверени посао). Као доказ се могу приложити и фотокопије докумената које су оверене пре 1.3.2017. године у основним судовима, односно, општинским управама. Одредбом чл. 9. и 103. Закона о општем управном („Службени гласник РС“, број 18/16), између осталог, прописано је да орган може да врши увид, прибавља и обрађује личне податке о чињеницама о којима се води службена евиденција, осим ако странка изричито изјави да ће податке прибавити сама. Документи о чињеницама о којима се води службена евиденција су: уверење о држављанству; извод из матичне књиге рођених; уверење о положеном државном стручном испиту. Потребно је да учесник конкурса, уз наведене доказе, достави изјаву којом се опредељује за једну од могућности, да орган прибави податке о којима се води службена евиденција или да ће то кандитат учинити сам.

Пример изјаве се налази на интернет презентацији Општине Житорађа www.zitoradja.org, где се иста може преузети.

**IX Трајање радног односа:**

За наведено радно место, радни однос се заснива на одређено време, на период од 5 година.

**X Место, дан и време када ће се спровести изборни поступак:**

Са кандидатима чије су пријаве благовремене, допуштене, разумљиве и потпуне, уз које су приложени сви потребни докази и који испуњавају услове за рад на оглашеном радном месту, провера стручних оспособљености, знања и вештина које се вредњују у изборном поступку – усмена провера – обавиће се наредног дана по истеку јавног конкурса у малој сали Скупштине општине Житорађа, улица Топлички хероји број 53, са почетком у 10 сати, о чему ће кандидати бити обавештени на контакт телефоне, мејлове, адресе и слично које наведу у својим пријавама.

**XI** Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази у оргиналу или фотокопији овереној од стране јавног бележника, суда или у општини у којој није именован јавни бележник, биће одбачене.

**XII** Јавни конкурс спроводи Конкурсна комисија именована од стране Општинског већа општине Житорађа.

**XIII** Овај оглас објављује се на Web страници општине Житорађа [www.zitoradja.org](http://www.zitoradja.org), на огласној табли општине Житорађа, а у дневним новинама које се дистрибуирају за целу територију Републике Србије Информер (објављен 29.02.2024.), објављује се обавештење о јавном конкурсу и адреса интернет презентације на којој је објављен оглас.

**НАПОМЕНА:**

Сви изрази, појмови, именице, придеви и глаголи у овом огласу, који су употребљени у мушком граматичком роду, односе се без дискриминације и на особе женског пола.

**ОПШТИНСКО ВЕЋЕ ОПШТИНЕ ЖИТОРАЂА**

Број: 111-455 /2024-01

У Житорађи, дана 27.02.2024.године

 Председник

 ОПШТИНСКОГ ВЕЋА

 \_\_\_\_\_\_\_\_\_\_\_\_\_\_\_\_\_\_\_

 Иван Станојевић